1028.
Na osnovu člana 79 stav 1 Zakona o sportu ("Službeni list CG", broj 44/18), Vlada Crne Gore, na sjednici od 26. jula 2018. godine, donijela je
UREDBA
O KRITERIJUMIMA ZA UTVRĐIVANJE VISINE DOŽIVOTNE MJESEČNE NAKNADE, STIPENDIJE, PREMIJE, SPORTSKE INVALIDNINE, NAGRADE ZA SPORTISTU GODINE I ZASLUŽNOG SPORTSKOG RADNIKA
("Službeni list Crne Gore", br. 057/18 od 10.08.2018)
Predmet
Član 1
Ovom uredbom uređuju se kriterijumi za utvrđivanje visine doživotne mjesečne naknade, stipendije, premije, sportske invalidnine, nagrade za sportistu godine i zaslužnog sportskog radnika, kao i način njihove isplate.
Doživotna mjesečna naknada
Član 2
Doživotna mjesečna naknada sportiste sa vrhunskim reprezentativnim rezultatom, u skladu sa Zakonom o sportu (u daljem tekstu: Zakon), iznosi:
   1) dvije prosječne mjesečne neto zarade u Crnoj Gori za:
      - prvo mjesto na Olimpijskim igrama ili Paraolimpijskim igrama,
      - prvo mjesto na jedinom zvaničnom svjetskom ili evropskom seniorskom prvenstvu u sportskoj disciplini koja je na programu Olimpijskih igara ili Paraolimpijskih igara,
      - prvaka svijeta u boksu, u seniorskoj konkurenciji, u organizaciji WBC, WBA, WBO ili lBF,
      - finalistu DEJVIS kupa, FED kupa Međunarodne teniske organizacije ili Grand slam turnira u tenisu;
   2) jednu i po prosječnu mjesečnu neto zaradu u Crnoj Gori za:
      - drugo i treće mjesto na Olimpijskim igrama ili Paraolimpijskim igrama,
      - drugo i treće mjesto na jedinom zvaničnom svjetskom seniorskom prvenstvu u sportskoj disciplini koja je na programu Olimpijskih igara ili Paraolimpijskih igara,
      - drugo mjesto na jedinom zvaničnom evropskom seniorskom prvenstvu u sportskoj disciplini koja je na programu Olimpijskih igara ili Paraolimpijskih igara;
   3) jednu prosječnu mjesečnu neto zaradu u Crnoj Gori za:
      - treće mjesto na jedinom zvaničnom evropskom seniorskom prvenstvu u sportskoj disciplini koja je na programu Olimpijskih igara ili Paraolimpijskih igara.
Sportisti sa vrhunskim reprezentativnim rezultatom iz stava 1 ovog člana, organ državne uprave nadležan za poslove sporta (u daljem tekstu: Ministarstvo) donosi rješenje o utvrđivanju visine doživotne mjesečne naknade, koja mu pripada od dana donošenja rješenja.
Isplata doživotne mjesečne naknade vrši se neposredno na račun sportiste sa vrhunskim reprezentativnim rezultatom.
Stipendija
Član 3
Stipendija perspektivnog sportiste u skladu sa Zakonom, iznosi:
   1) za ostvareni rezultat na jedinom zvaničnom svjetskom prvenstvu za mlađe kategorije u sportskoj disciplini koja je na programu Olimpijskih i Paraolimpijskih igara:
      - 30% prosječne mjesečne neto zarade u Crnoj Gori za ostvareno prvo mjesto,
      - 25% prosječne mjesečne neto zarade u Crnoj Gori za ostvareno drugo mjesto,
      - 20% prosječne mjesečne neto zarade u Crnoj Gori za ostvareno treće mjesto;
   2) za ostvareni rezultat na jedinom zvaničnom evropskom prvenstvu za mlađe kategorije u sportskoj disciplini koja je na programu Olimpijskih i Paraolimpijskih igara:
      - 25% prosječne mjesečne neto zarade u Crnoj Gori za ostvareno prvo mjesto,
      - 20% prosječne mjesečne neto zarade u Crnoj Gori za ostvareno drugo mjesto,
      - 15% prosječne mjesečne neto zarade u Crnoj Gori za ostvareno treće mjesto;
   3) za ostvareno prvo mjesto na jedinom zvaničnom svjetskom ili evropskom prvenstvu za mlade kategorije u sportu koji je razvrstan u I kategoriju sportova koji nijesu na programu Olimpijskih igara, a priznati su od strane Međunarodnog olimpijskog komiteta (u daljem tekstu: MOK):
      - 20% prosječne mjesečne neto zarade u Crnoj Gori za ostvareno prvo mjesto,
      - 15% prosječne mjesečne neto zarade u Crnoj Gori za ostvareno drugo mjesto,
      - 10% prosječne mjesečne neto zarade u Crnoj Gori za ostvareno treće mjesto.
Perspektivnom sportisti Ministarstvo donosi rješenje o utvrđivanju visine stipendije, koja mu pripada od dana donošenja rješenja, u trajanju od 12 mjeseci.
Isplata stipendije vrši se neposredno na račun perspektivnog sportiste.
Premija
Član 4
Premija koja se dodjeljuje sportisti u skladu sa Zakonom, iznosi:
   1) za ostvareni rezultat na Olimpijskim igrama ili Paraolimpijskim igrama:
      - 35.000,00 eura za ostvareno prvo mjesto,
      - 30.000,00 eura za ostvareno drugo mjesto,
      - 25.000,00 eura za ostvareno treće mjesto;
   2) za ostvareni rezultat na jedinom zvaničnom svjetskom seniorskom prvenstvu u sportskoj disciplini koja je na programu Olimpijskih ili Paraolimpijskih igara:
      - 30.000,00 eura za ostvareno prvo mjesto,
      - 25.000,00 eura za ostvareno drugo mjesto,
      - 20.000,00 eura za ostvareno treće mjesto;
   3) za ostvareni rezultat na jedinom zvaničnom evropskom seniorskom prvenstvu u sportskoj disciplini koja je na programu Olimpijskih ili Paraolimpijskih igara:
      - 25.000,00 eura za ostvareno prvo mjesto,
      - 20.000,00 eura za ostvareno drugo mjesto,
      - 15.000,00 eura za ostvareno treće mjesto;
   4) 30.000,00 eura za prvaka svijeta u boksu, u seniorskoj konkurenciji, u organizaciji WBC,WBA,WBO ili IBF. odnosno, finalistu DEJVIS kupa, FED kupa Međunarodne teniske organizacije ili Grand slam turnira u tenisu;
   5) za ostvareni rezultat na jedinom zvaničnom svjetskom seniorskom prvenstvu u sportu I kategorije sportova koji nije na programu Olimpijskih igara, a priznat je od strane MOK-a:
      - 5.000,00 eura za ostvareno prvo mjesto,
      - 4.000,00 eura za ostvareno drugo mjesto,
      - 3.000,00 eura za ostvareno treće mjesto;
   6) za ostvareni rezultat na jedinom zvaničnom evropskom seniorskom prvenstvu u sportu I kategorije sportova koji nije na programu Olimpijskih igara, a priznat je od strane MOK-a:
      - 4.000,00 eura za ostvareno prvo mjesto,
      - 3.000,00 eura za ostvareno drugo mjesto,
      - 2.000,00 eura za ostvareno treće mjesto.
Selektoru reprezentacije Crne Gore u kolektivnim sportovima, odnosno glavnom treneru reprezentativca Crne Gore u pojedinačnim sportovima, premija iznosi 50% od iznosa premije koju za taj rezultat ima sportista iz stava 1 ovog člana.
Rješenje o visini premije donosi Ministarstvo.
Isplata premije iz st. 1 i 2 ovog člana vrši se neposredno na račun sportiste, selektora reprezentacije Crne Gore u kolektivnim sportovima, odnosno glavnog trenera reprezentativca Crne Gore u pojedinačnim sportovima.
Sportska invalidnina
Član 5
Sportisti kojem je utvrđeno pravo na sportsku invalidninu u skladu sa Zakonom, sportska invalidnina iznosi 50% prosječne mjesečne neto zarade u Crnoj Gori za godinu koja prethodi godini u kojoj se vrši isplata.
Rješenje o visini sportske invalidnine donosi Ministarstvo.
Visina iznosa sportske invalidnine usklađuje se početkom svake godine sa iznosom prosječne mjesečne neto zarade u Crnoj Gori.
Isplata sportske invalidnine iz stava 1 ovog člana vrši se neposredno na račun sportiste kojem je utvrđeno pravo na sportsku invalidninu.
Nagrada za sportistu godine
Član 6
Nagrada za sportistu godine iznosi:
   - četiri prosječne mjesečne neto zarade u Crnoj Gori za godinu koja prethodi godini u kojoj se vrši isplata ako je za sportistu godine proglašen na osnovu rezultata ostvarenih sa reprezentacijom,
   - dvije prosječne mjesečne neto zarade u Crnoj Gori za godinu koja prethodi godini u kojoj se vrši isplata ako je za sportistu godine proglašen na osnovu rezultata ostvarenih sa sportskim klubom.
Visinu nagrade iz stava 1 ovog člana rješenjem utvrđuje Ministarstvo.
Isplata nagrade iz stava 1 ovog člana vrši se neposredno na račun sportiste godine.
Nagrada za zaslužnog sportskog radnika
Član 7
Nagrada za zaslužnog sportskog radnika iznosi:
   jednu prosječnu mjesečnu neto zaradu u Crnoj Gori za godinu koja prethodi godini u kojoj se vrši isplata ako je proglašen za sportskog radnika u sportu koji je na programu Olimpijskih ili Paraolimpijskih igara,
   - jednu polovinu prosječne mjesečne neto zarade u Crnoj Gori za godinu koja prethodi godini u kojoj se vrši isplata ako je proglašen za sportskog radnika u sportu I kategorije sportova koji nije na programu Olimpijskih igara, a priznat je od strane MOK-a.
Visinu nagrade iz stava 1 ovog člana rješenjem utvrđuje Ministarstvo. Isplata nagrade iz stava 1 ovog člana vrši se neposredno na račun zaslužnog sportskog radnika.
Prestanak važenja
Član 8
Danom stupanja na snagu ove uredbe prestaje da važi Uredba o kriterijumima za utvrđivanje visine naknada i premija za ostvarene sportske rezultate ("Službeni list CG", broj 62/17).
Stupanje na snagu
Član 9
Ova uredba stupa na snagu osmog dana od dana objavljivanja u "Službenom listu Crne Gore".
Broj: 07-3885
Podgorica, 26. jula 2018. godine
Vlada Crne Gore
Predsjednik,
Duško Marković, s.r.